Friedrich Wilhelm Bessel
Store norske leksikon,Realfag,Astronomi,Astronomi,Personer innen astronomi
Friedrich Wilhelm Bessel var en tysk matematiker og astronom som gjorde et stort arbeid med å kartlegge stjerners posisjoner. Han var professor i Königsberg fra 1810 og grunnla i 1811–1813 Königsbergs observatorium.
Bessel publiserte i 1818 stjernekatalogen Fundamenta astronomiae, med posisjoner og egenbevegelser til 3222 stjerner, basert på James Bradleys observasjoner i perioden 1727–1747. Katalogen var av stor betydning for undersøkelser av stjernenes egenbevegelse, da eldre stjernekataloger bare inneholdt råmaterialet av observasjoner og derfor ikke var direkte brukbare til dette.Bessel foretok i 1821–1833 over 76 000 nøyaktige observasjoner av stjerneposisjoner og samlet en katalog som gav koordinatene for 63 000 stjerner. Han utførte i 1838 den første pålitelige måling av en stjernes parallakse for stjernen 61 Cygni. Han forutsa i 1844 at stjernene Sirius og Procyon hadde usynlige ledsagere (observert første gang i henholdsvis 1862 og 1892) ut fra periodiske forandringer i egenbevegelsene deres. Bessel utførte store arbeider innenfor geodesi og geofysikk, og var også en fremragende teoretiker. I 1824 løste han Keplers problem ved bruk av sylinderfunksjoner. Til hans ære er disse kalt besselske funksjoner. Les mer i Store norske leksikon stjerne parallakse dobbeltstjerner